Pozdravljam sve prisutne delegate i poslanike, kao i predstavnike međunarodnih institucija i organizacija, te prisutne novinare i predstavnike medija. Otvaram 9. sjednicu Doma naroda Parlamentarne skupštine Bosne i Hercegovine. Za današnju 9. sjednicu Doma naroda Parlamentarne skupštine Bosne i Hercegovine predviđen je sljedeći dnevni red: 1. Prijedlog zakona o reviziji institucija Bosne i Hercegovine, 2. Prijedlog zakona o rješavanju problema 2000. godine u Bosni i Hercegovini, 3. Prijedlog zakona o imigraciji i azilu Bosne i Hercegovine, 4. Davanje saglasnosti na ratifikaciju Sporazuma o vazdušnom saobraćaju između Vijeća ministara BiH i austrijske Federalne vlade, 5. Delegatska pitanja i odgovori. Materijale za ovu sjednicu ste dobili ranije. Konstatujem, prije davanja na izjašnjavanje dnevni red, da današnjoj sjednici prisustvuje 14 delegata/poslanika i to: 5 iz reda Hrvata, 5 iz reda Bošnjaka i 4 iz reda Srba. Time imamo kvorum za normalan rad i odlučivanje. Otvaram raspravu o dnevnom redu. Ko se javlja za riječ? Izvolite, gospodin Malić.
Razmatrajući dnevni red, Komisija za ustavna i pravna pitanja, pošto je i ovaj zakon bio u njenoj nadležnosti za razmatranje, zaključila je da predloži Domu da se ovaj zakon danas skine sa dnevnog reda iz sljedećih razloga: Nesporno je, u stvari, da postoji jasan ustavni odnos, odnosno, ustavni osnov za donošenje ovog zakona i da je ovu materiju neophodno regulisati u BiH. Međutim, zbog poznatih događaja oko izdavanja putnih isprava određenom broju građana u Bosni i Hercegovini, a koji su dobili i državljanstvo, koji su u svijetu imenovani i određeni nesporno kao teroristi, ova Komisija smatra da bi dobro bilo, zbog tenzija koje su podignute u BiH oko ovoga, da se ovaj zakon danas skine sa dnevnog reda. Nije sporno sigurno i svi smo saglasni da se ova materija mora regulisati zakonski u 2 Bosni i Hercegovini i ja sam gotovo siguran da će na narednom zasjedanju ovog doma i ovaj zakon biti usvojen. Ali, Komisija, iz ovih razloga koje sam rekao, predlaže Domu da to uvaži i da ovu tačku danas skinemo sa dnevnog reda. Hvala.
Hvala lijepo. Obavješten sam da su gospoda iz Ministarskog vijeća: Tomić, Mihajlović i Rečica prisutni na sjednici Predsjedništva BiH i da ne mogu biti danas sa nama i učestvovati u radu ove sjednice. Da li se još neko javlja za riječ? Izvolite. Gospodin Ivo Živković.
Gospodine predsjedatelju, dame i gospodo zastupnici, također je održana i sjednica Komisije o pitanjima ljudskih prava, imigracije, izbjeglica i azila koja je razmatrala ovaj Zakon o imigraciji i azilu BiH, koji je predložen kao treća točka dnevnog reda i također smo i mi stanovišta da bi za danas ovaj zakon trebalo skinuti sa dnevnog reda. Članovi Komisije su načelno prodiskutirali zakon i imali određene primjedbe, ali se nisu upuštali u razmatranje pojedinosti, zbog toga što je i jučer Zastupnički dom PSBiH, također, upravo imao ovo na dnevnom redu, ali je upravo sjednica prekinuta onog trenutka kad je ova točka trebala doći na dnevni red. A s obzirom da smo i ranije imali praksu da Dom naroda ne raspravlja zakone prije Zastupničkog doma, jednoglasan je stav ove Komisije da, zbog toga što nije usvojen Zakon na Zastupničkom domu, i mi bismo ga trebali odložili pa kad bude usvojen, garantujem da će biti i amandmana, onda se i ova Komisija mora ponovo sastati i to razmotriti i onda Zakon može ići normalno na dnevni red i biti usvojen. Hvala.
Hvala lijepo. Izvolite. Avdo Čampara.
Možda bi bilo najbolje da mi danas razmatramo dnevni red i usvojimo zakone i sporazume koje je i juče razmatrao i usvojio Predstavnički dom, i da, nakon toga, ako ne možemo, prekinemo sjednicu i da je nastavimo u nekom drugom terminu kako se to budu predsjedavajući i zamjenici predsjedavajućih dogovorili. Inače, mi smo danas i zaključili na Komisiji za ustavna i pravna pitanja da više nećemo održavati sjednice Komisije poslije zasjedanja Predstavničkog doma, već da ćemo održavati sjednice Komisije, kako Komisije za pravna pitanja tako i drugih komisija, prije održavanja sjednice Predstavničkog doma, kako bi Vijeće ministara BiH imalo u vidu i prijedloge komisija Doma naroda, kao što ima prijedloge komisija Predstavničkog doma i da onda možemo s Predstavničkim domom da ravnopravno razmatramo sva pitanja, i naša radna tijela i mi, kao Dom naroda, jer ovako ako bismo 3 nastavili kao što smo do sada, praktično bi bilo samo da mi potvrđujemo ili odbijamo ono što Predstavnički dom donese. Mislim da smo se danas dogovorili na ovoj komisiji, a ja mislim da su to i druge radile koje vodi gospodin Malić, za pravna pitanja, da sva pitanja prije zasjedanja Predstavničkog doma razmatra ova komisija i da onda Vijeće ministara BiH ima, odnosno, Vijeće ministara BiH mora imati, bez obzira da li je ono predlagač ili nije, sva pitanja svih radnih tijela, kako ovog doma, tako i Predstavničkog doma i možda bi to najbolje bilo da se, ako se tako dogovorimo, da ne skidamo, nećemo razmatrati danas već na jednoj od narednih sjednica, s obzirom da i Predstavnički dom je prekinuo sjednicu, a nije skidao sa dnevnog reda ove tačke.
Hvala lijepo. Mi smo ovdje, takođe, predložili, i u ime Kolegija, predlažem da usvojimo predloženi dnevni red, s tim što tačka bismo Prijedlog zakona o imigraciji i azilu Bosne i Hercegovine ostavili za raspravu nakon nastavka sjednice Predstavničkog doma i nakon njihovog izjašnjavanja o ovom zakonu. Znači, mi bismo imali nastavak 9. sjednice, sa ovom tačkom dnevnog reda, nakon obavljene rasprave na Predstavničkom domu. Je li možemo ovakav zaključak da usvojimo, odnosno da prihvatimo ovakav dnevni red sa ovakvim zaključkom? Ko je za? Hvala lijepo. Ko je protiv? Uzdržan? Konstatujem da smo jednoglasno usvojili dnevni red, s tim što je sad nas prisutno 15 delegataposlanika u radu, što znači, kompletan nam je Dom - svi poslanici i još nam se pridružio u radu gospodin Mirsad Kurtović, kao ministar Ministarskog vijeća i sve pozdravljam još jedanput. Znači usvojili smo dnevni red a predloženi dnevni red je 1. Prijedlog zakona o reviziji institucija Bosne i Hercegovine, 2. Prijedlog zakona o rješavanju problema 2000. godine u Bosni i Hercegovini, 3. Prijedlog zakona o imigraciji i azilu Bosne i Hercegovine, 4. Davanje saglasnosti za ratifikaciju Sporazuma o vazdušnom saobraćaju između Vijeća ministara BiH i austrijske Federalne vlade, 5. Delegatska pitanja i odgovori. Prelazimo na prvu tačku dnevnog reda Ad.1. Prijedlog zakona o reviziji institucija Bosne i Hercegovine Molim komisije da se izjasne o ovom zakonu. Gospodin Malić. 4
Gospodo predsjedavajući, kolege, Komisija za ustavna i pravna pitanja razmotrila je Prijedlog zakona o reviziji institucija Bosne i Hercegovine i Prijedlog zakona o rješavanju problema 2000. godine u Bosni i Hercegovini, kao i Sporazum između Vijeća ministara BiH i Federalne vlade Austrije o aviosaobraćaju. Nakon razmatranja ova dva zakona, Komisija je, istina, vodila računa i o tekstu zakona, odnosno, o primjedbama koje je juče na ova dva zakona imao Predstavnički dom i koje je usvojio. Moram da kažem da je ova Komisija u nekim detaljima imala i drugačije stavove i mišljenja od teksta zakona i prijedloga amandmana koje je usvojio Predstavnički dom juče, zajedno sa zakonom, međutim, smatramo da oni nisu u suštini takvi da bi bitno uticali na tekst zakona kakav je usvojio jučer Predstavnički dom. I u tom smislu smo se složili da prihvatimo u cjelosti amandmane koje je usvojio Predstavnički dom i sa tim amandmanima i tekst zakona. Mislim da svi delegati imaju pred sobom ove amandmane, ali, evo, zbog procedure, ako je neophodno, ja ću ih pročitati i da o njima raspravljamo. Ako ima potrebe, a oni su predlog ove Komisije i na Zakon o reviziji institucija BiH i na Zakon o rješavanju problema 2000. godine u Bosni i Hercegovini. Evo, ukoliko ima potrebe da pročitam. Mi smo dostavili svim delegatima na sto i predlažem da, u tom smislu, ukoliko je Predsjedništvo saglasno da o njima, eventualno, raspravljamo u paketu ili da glasamo u paketu. Što se tiče Komisije, nije ništa sporno ni kod jednog zakona.
Hvala lijepo. Ja bih zamolio, takođe, predsjedavajućeg Komisije, gospodina Mugdina Hercega, ispred Komisije za promet i komunikacije, da podnese izvještaj.
Pošto raspravljamo sada o izvještajima Komisije, ja ću isto tako objediniti ova dva predmeta koja su bila na sastanku Komisije o prometu i komunikacijama. Naime, radi se o Prijedlogu zakona o rješavanju problema 2000. godine u BiH i Sporazuma između austrijske Federalne vlade i Savjeta ministara BiH koji se odnosi na uspostavu redovnog vazdušnog saobraćaja. Sporazum koji je dostavljen od strane Vijeća ministara BiH, odnosno, Prijedlog zakona vezano za problem 2000. godine odnosi se na oblast telekomunikacija i mi smo u okviru Komisije za promet i komunikacije procijenili i ocijenili potrebnim da izgradimo i svoj stav o ovom pitanju iz razloga što postoji i uporište u ranije donijetom Zakonu o telekomunikacijama, zatim u određenim dokumentima koji proističu iz Rezolucije Generalne skupštine vezano za globalne implikacije 2000. godine i usklađivanje sa problemima rada računara, kao i jednog dodatka Rezolucije Generalne skupštine o potrebi urgentnog postupanja u rješavanju problema 2000. godine. U kontekstu ovog problema, koji je evidentno čak i prisutan prvog dana 2000. godine, u svijetu je već šest stotina milijardi dolara izdvojeno s ciljem smanjivanja i otklanjanja štete, posljedica uzrokovanih problemom 2000. godine. Za sprovođenje ovog zakona će također biti potrebno osigurati dodatna sredstva u Budžetu BiH, institucija BiH i ta finansijska sredstva u svakom slučaju će 5 biti limitirajući faktor provedbe zakona i njihove lokacije (?) na rješavanju ovog problema. Raspravljajući o ovom pitanju, imali smo u vidu i amandmane koji su na Zastupničkom domu Parlamentarne skupštine BiH jučer usvojeni – pošto ste dobili, također, kao što je i gospodin Malić rekao, tekst amandmana, ne bih ih ovdje iščitavao i u tom kontekstu stav Komisije je da predlažemo Domu naroda da zajedno sa ovim amandmanima, kao Dom naroda, usvoji, odnosno, donese odluku o usvajanju ovog Zakona. Kad sam već ovdje, da se osvrnem i na ovaj sporazum koji je bio predmet rasprave na sastanku Komisije. Nesporno je da je ovaj sporazum u funkciji uspostave redovnog saobraćaja između BiH i Austrije, da je isti potpisan, odnosno, zaključen između Vijeća ministara BiH i austrijske Federalne vlade, da bismo mi trebali dati saglasnost na ovaj sporazum u cilju ratifikacije istog. Pošto su Austrija i BiH članice Konvencije o međunarodnoj civilnoj avijaciji potpisane u Čikagu i članice Međunarodne organizacije civilnog zrakoplovstva, mislim da, po tom pitanju, postoji ustavni osnov, nema problema, mislim da nema ništa sporno u smislu izgrađenog stava na Komisiji da se predloži Domu naroda Parlamentarne skupštine BiH, takođe, davanje saglasnosti na ovaj sporazum u cilju njegove ratifikacije. Toliko.
Hvala lijepo. Zasjedala je i Komisija o pitanjima finansija i proračuna i molim predsjedavajućeg, gospodina Šoljića, da da izvještaj.
Štovane kolege, uvaženi gosti, Komisija za pitanja financija i proračuna je razmatrala Prijedlog zakona o reviziji institucija BiH, prihvatila Zakon uz promjene koje je juče izvršio Zastupnički dom, a one se odnose na promjenu naziva i određene tehničke ispravke. Ovaj zakon i njegova primjena omogućiće uvid u trošenje proračuna i svih drugih javnih prihoda i to će biti sigurno sretan doprinos borbi protiv kriminala i svih drugih zloupotreba u oblasti financija. Hvala.
Hvala lijepo. Pošto smo saslušali izvještaj komisija, predlažem da otvorimo raspravu o Prijedlogu zakona o reviziji institucija Bosne i Hercegovine. Ko se javlja za riječ? Izvolite. Gospodin Zorić. 6
Ja sam sudjelovao u radu dviju ovih komisija, ali je i meni do tada promaklo nekoliko tehničkih popravaka, npr. u članku 6. pod točkom 5. piše da Predsjedništvo BiH može smijeniti s dužnosti generalnog revizora samo ako oba doma Parlamenta, pa onda zarez ”na istoj sjednici”. Mislim da nema iste sjednice oba doma. Dovoljno je pisati samo ako oba doma Parlamenta usvoje prijedlog kojim se traži smjenjivanje, itd. Ovo “na istoj sjednici” je, po meni, tehnička greška i treba je popraviti. Isto tako, u članku 7., točka 2., zamjenike generalnog revizora imenuje Predsjedništvo BiH isključivo uz prethodnu suglasnost Parlamentarne skupštine Bosne i Hercegovine. Bolje bi bilo da piše isključivo uz prethodnu suglasnost oba doma Parlamentarne skupštine BiH jer poslovnici to i poznaju, ne poznaju nikakvu zajedničku... Mi smo imali zajedničke sjednice, ali odvojeno smo glasali, zajedničku, u smislu rasprave, ali ovdje se piše isključivo o suglasnostima i o smjenjivanju, je li, kad Predsjedništvo BiH može smijeniti. Ima tu još ponavljanja i u članku 7., pod točkom 6. se opet spominje “na istoj sjednici” i to točno između zareza, kao da to daje neku dodatnu težinu tome. Ja predlažem da se ta umetnuta, rekao bih, rečenica ili izraz brišu i sve ostalo da se uskladi u skladu sa Poslovnikom, da ne bismo sad ovdje iste takve tehničke pogreške tražili. Dakle, radi se o različitim sjednicama jer mi uvijek imamo različite sjednice. Nama je danas, ili njima, 8. ili 9., ne mora to biti ista sjednica ni pod brojem, a kamoli – nemoguće je da mi zajedno sjedimo i imamo istu sjednicu.
Hvala lijepo. Ko se dalje javlja za riječ? Izvolite. Mirsad Kurtović.
Prvo pozdravljam vas, gospodo. Kad je u pitanju primjedba gospodina poslanika, u principu, mi, kao predlagač zakona, nemam ništa protiv ovo da se izmijeni, samo ću vam reći šta je bio razlog zašto smo upisali ovakvu formulaciju, mada to je teoretska pretpostavka da se ne desi da jedan dom Parlamentarne skupštine BiH, ilustracije radi, razriješi generalnog revizora u januaru mjesecu a drugi u decembru. Da ne dođe do te divergentne pozicije u kojoj imamo devet, deset mjeseci i ne znamo šta da radimo. Zbog toga se formulacija “na istoj sjednici”, mada znamo i svjesni smo činjenice da su zajedničke sjednice oba doma vrlo rijetke ili da one nisu, praktično, ni uobičajene. Ali, u principu, možemo Vašu primjedbu prihvatiti, s tim da je nekako pravno formulišemo i uobličimo da se ne desi ovo što sam sada rekao, da jedan dom razriješi revizora tada, ili postavi, a drugi dom ga ne postavi, znate, za dva, tri, pet mjeseci ili više. Hvala.
Gospodin Pero Marković. 7
U vezi sa ovom točkom dnevnog reda i u vezi sa javljanjem predsjednika Kluba hrvatskih zastupnika, gospodina Zorića, također, i u svezi sa pojašnjenjem ispred Ministarskog vijeća ovdje od gospodina Kurtovića. Dakle, nemam ja nikakvih primjedbi i mislim da je ovo potpuno logično da ista sjednica, je li, oni su razumijevali tako. Ista sjednica ne postoji ali postoje odvojeno sjednice i one će donijeti svoje zaključke ali postoji način kako se mogu odluke koje su donesene u oba doma usuglašavati, tako da se formiraju komisije i mi to već znamo poslovnički. Samo sam iz tog razloga htio reći i, na kraju krajeva, gospodin Zorić i ja smo, komentirajući ovaj zakon, htjeli, koliko je to moguće da se usuglasi samo sa Poslovnikom i nikakvih drugih posebnih primjedbi i čitav tekst ovoga zakona u više članaka treba pregledati, tehnički dotjerati i dobro bi bilo, poslije toga, naravno, predsjedavajući ili sa predsjednicima klubova, ili ne znam kako, da se to na kraju krajeva podvede. Hvala. Evo, samo je to jedna intervencija iz iskustva o radu u federalnom domu.
Hvala lijepo. Da li se još neko javlja za diskusiju? Gospodin Mlaćo.
Samo da se ne bi shvatilo da se ovaj zakon usvaja u drugom tekstu nego što je Predstavnički dom usvojio. Ja bih ovako, dakle, rekao da ga mi usvajamo s tim da se upravo ove primjedbe tehničke naravi usaglase zajedno i sa Predstavničkim domom, tako da imamo usvojen zakon u istom tekstu. Dakle, nema suštinski primjedbi. Ima ovih tehničkih, da se to uredi, i mislim da tako treba usvojiti. Hvala.
Hvala lijepo. Predlažem da zaključimo vezano za ovo pitanje, da ustavnopravne komisije, odnosno, Ustavnopravna komisija, zajedno sa predstavnikom Vijeća ministara BiH, ova tehnička pitanja usklade. Radi se o tehničkim pitanjima, usklade sa Poslovnikom, odnosno, onako kako se radi u skupštini, a da damo na glasanje izjašnjavanje, prvo vezano za amandmane koji su paket amandmana usvojenih na Predstavničkom domu, a onda kompletan zakon u cjelini, s tim što bi zadatak bio Ustavnopravne komisije, ponavljam još jedanput, da zajedno sa predstavnikom Vijeća ministara BiH, uskladi ove stavove koji su ovdje izneseni, kako bi bili u skladu sa Poslovnikom rada oba doma Parlamentarne skupštine BiH. Da se izjasnimo prvo o amandmanima u paketu. Da li ima potrebe da pročitamo paket ovih amandmana usvojenih na Predstavničkom domu? Ako nema, dobili ste ih svi. 8 Ko je zato da usvojimo ove amandmane koji su usvojeni i na Predstavničkom domu Parlamentarne skupštine BiH, vezano za Prijedlog zakona o reviziji institucija Bosne i Hercegovine? Ko je za? Hvala lijepo. Ko je protiv? Uzdržanih? Konstatujem da smo jednoglasno usvojili amandmane usvojene na Predstavničkom domu Parlamentarne skupštine BiH vezano za Prijedlog zakona o reviziji institucija Bosne i Hercegovine. Dajem na glasanje Prijedlog zakona o reviziji institucija Bosne i Hercegovine uz usvojene amandmane koji su sastavni dio Zakona u cjelini. Ko je za? Hvala lijepo. Protiv? Uzdržanih? Konstatujem da smo jednoglasno usvojili Prijedlog zakona o reviziji institucija Bosne i Hercegovine uz onaj zaključak koji je već izrečen oko usaglašavanja vezano za Poslovnik. Prelazimo na drugu tačku dnevnog reda. Ad.2. Prijedlog zakona o rješavanju problema 2000. godine u Bosni i Hercegovini Komisije su iznijele svoje stavove. Otvaram raspravu. Ko se javlja za riječ? Da li ima potrebe za uvod ispred predlagača? Nema. Da li se neko javlja za riječ? Takođe su ovdje imali usvojene amandmane na Predstavničkom domu. Ako nema, zatvaram raspravu. Predlažem da usvojimo, takođe, u paketu ove već usvojene amandmane na Predstavničkom domu, a zatim da se izjasnimo o Zakonu u cjelini. Ko je za ove usvojene amandmane na Predstavničkom domu, da budu sastavni dio teksta Prijedlog zakona o rješavanju problema 2000. godine u Bosni i Hercegovini? Hvala lijepo. Protiv? Uzdržanih? Konstatujem da smo jednoglasno usvojili amandmane na Prijedlog zakona o rješavanju problema 2000. godine u Bosni i Hercegovini. Dajem Prijedlog zakona u cjelini na izjašnjavanje. Ko je za? Hvala. Protiv? 9 Uzdržanih? Konstatujem da smo jednoglasno usvojili Prijedlog zakona o rješavanju problema 2000. godine u Bosni i Hercegovini, odnosno, sad bi to bio Zakon o YK2, tako bi bilo u cjelini. Hvala lijepo. Treća tačka je Ad.3. Prijedlog zakona o imigraciji i azilu u Bosni i Hercegovini I konstatujem da nećemo o ovoj tački voditi danas raspravu na ovoj sjednici, već ćemo obaviti u nastavku, nakon izjašnjavanja na Predstavničkom domu o ovom zakonu. Prelazimo na četvrtu tačku dnevnog reda. Ad.4. Davanje saglasnosti za ratifikaciju Sporazuma o vazdušnom saobraćaju između Vijeća ministara BiH i austrijske Federalne vlade Ovaj ste Sporazum dobili. Takođe su komisije analizirale i dale svoj stav. Otvaram raspravu. Pošto nemamo diskutanata, zatvaram raspravu. Dajem na izjašnjavanje Sporazum o vazdušnom saobraćaju između Vijeća ministara BiH i austrijske Federalne vlade. Ko je za? Hvala lijepo. Ko je protiv? Uzdržani? Hvala. Konstatujem da smo jednoglasno dali saglasnost na ratifikaciju Sporazuma o vazdušnom saobraćaju između Vijeća ministara BiH i austrijske Federalne vlade. Prelazimo na sljedeću, 5. tačku dnevnog reda Ad.5. Delegatska pitanja i odgovori Ko se javlja za riječ? Izvolite. Gospodin Herceg Mugdin.
Gospodine predsjedavajući, kolege delegati, uvaženi gosti, ja bih iskoristio priliku da u okviru ove tačke dnevnog reda nekoliko pitanja iniciram ili predložim da ih pokrenem. 10 Naime, prije svega, jedno možda krupno pitanje o kojem bismo trebali ovdje, prije svega, javno da progovorimo. Poznato mi je, naime, da Evropska socijalna povelja obavezuje državna zakonodavstva da u punoj mjeri ispoštuju obezbjeđivanje socijalnih prava građanima jedne zemlje i njihovim porodicama koji su na radu i u radnom odnosu u drugim zemljama. Ovdje želim posebno da akcentiram pravo na obezbjeđenje zdravstvenog osiguranja za članove porodica zaposlenih u Sloveniji i Hrvatskoj ili korisnika penzija iz ovih zemalja. Naime, članovi porodica imaju pravo na zdravstveno osiguranje, kao osigurana lica osiguranika, zaposlenih radnika, penzionera, na teret fondova po mjestima stanovanja. U praksi je to drugačije. Osiguranici ne ostvaruju prava osiguranja članova svojih porodica, u pomenutim zemljama, koji žive u Bosni i Hercegovini. Prema određenim procjenama, oko 80 hiljada osiguranika, građana BiH ne mogu ostvariti ovo pravo putem fondova Slovenije i Hrvatske, čime je najmanje još dva puta toliko osiguranih lica, članova porodica osiguranika, van prava na zdravstveno osiguranje. O političko-ekonomskim, štetnim posljedicama po građane BiH i Bosnu i Hercegovinu, zbog nepriznavanja i neplaćanja zdravstvenog osiguranja nije potrebno ni govoriti, kao ni o posljedicama međunarodno-pravnog devalviranja ugleda Bosne i Hercegovine. Institucije Bosne i Hercegovine nemaju pravo dalje držati ovo pitanje otvorenim, neriješenim, čime se direktno podržavaju ekonomski interesi Slovenije i Hrvatske, kao strana koje treba da finansiraju pomenuto pravo u korist fondova Bosne i Hercegovine. Stoga zahtijevam i predlažem da se preko Vijeća ministara BiH pokrene rješavanje ovog pitanja i na zadovoljstvo osiguranika i osiguranih lica, ali i fondova Bosne i Hercegovine. Sljedeće bih želio da ukažem na problem koji je u posljednje vrijeme evidentno prisutan u interesu zaustavljanja erozije ugleda i kredibiliteta Bosne i Hercegovine u svijetu, a zbog evidentno prisutne, u bliskoj prošlosti, hiperprodukcije državljanstava i pasoša stranim državljanima, bez da nam je poznato koliko se stranih državljana sa pasošima BiH nalazi na listama Interpola i ko su oni poimenično, koliko je izdato pasoša stranim državljanima po entitetima, odnosno, Federaciji BiH, po kantonima. Iz kojih država su ljudi kojima je dato bosanskohercegovačko državljanstvo i koliko ih je? Koliko stranih državljana sa bosanskohercegovačkim pasošem živi na određenim područjima BiH, odnosno entitetima? I da li Bosna i Hercegovina ima zaključene bilateralne odnose sa zemljama iz kojih su strani državljani sa bosanskohercegovačkim pasošima i da li su tim odnosima regulisana pitanja dvojnog državljanstva? Znači, u kontekstu ovoga, zaista, pokrećem inicijativu da se od Upravnog odbora za implementaciju mira u BiH zatraži poduzimanje hitnih i efikasnih mjera na discipliniranju organa vlasti u izdavanju putnih isprava, odnosno, pasoša i striktno provođenje Zakona o državljanstvu, koji smo mi usvojili, koji je objavljen u “Službenom glasniku” br. 13/99 od 26.8., kao i utvrđenih obaveza u skladu sa Odlukom o osnivanju Komisije za razmatranje statusa lica naturaliziranih poslije 6. aprila 1992. godine i prije stupanja na snagu Ustava Bosne i Hercegovine, takođe, 11 objavljenog u “Službenom glasniku” br. 12/99 od 2.8.1999. godine. U protivnom će građani BiH konsekventno, dugoročno ostati u blokadi naspram prava slobode kretanja i biti evropljani drugog ili trećeg reda, a BiH bi zaista mogla postati jedan sanitarni koridor. Postavio bih pitanje. Pošto smo mi, ja ponekad često se vratim unazad na ono šta smo dogovorili, šta smo zaključili na 5. sjednici Doma naroda, koja je održana 9. juna, donijeli smo jednu odluku u vezi organiziranja Sekretarijata Parlamentarne skupštine BiH i tamo smo rekli da će se u roku od 30 dana utvrditi prijedlog ovog teksta. Ja zaista postavljam pitanje, i kao čovjek koji sjedi u ovom parlamentu urgiram, insistiram i molim da se konačno ovo pitanje razriješi iz razloga što je moguće efikasnije i kvalitetnije servisiranje delegata u oba doma Parlamentarne skupštine BiH i ovih domova. I jedno dvije, tri sitne, čisto administrativne, tehničke intervencije. Da malo razmislimo da dokumente koje mi nazivamo zapisnikom i mi ih redovno usvajamo, da li bi oni trebali biti zaista sa predznakom zapisnik ili izvod iz zapisnika jer izvorni zapisnik imamo u stenogramu. Drugo, mislim da bi bilo uputno, pošto nismo brojčano glomazan dom, da ne bi bilo loše u tom izvodu iz zapisnika, i zbog nas koji sjedimo ovdje, da evidentiramo prisustvo, odnosno, odsustvo, itd. U okviru stalne tačke dnevnog reda Delegatska pitanja mislim da bi bilo dobro, iskustveno, iz skupštine kantona iz kojeg ja dolazim i federalnog doma, da se omogući delegatima, kada dobiju odgovore na postavljena delegatska pitanja, da se očituju u smislu da li su zadovoljni datim odgovorom ili nisu ili imaju neku sugestiju, itd. I da služba Parlamentarne skupštine BiH na svakoj sjednici Doma naroda učini jedan napor da delegatima Parlamentarne skupštine BiH, oba doma, pokuša dostaviti, ako ništa, na samoj sjednici, kratke fleš informacije o aktivnostima i kolegija i radnih tijela, kako Doma naroda, tako i Zastupničkog doma Parlamentarne skupštine BiH. Predsjedniče, hvala.
Hvala lijepo. Ko se javlja sljedeći za riječ? Pošto nema više diskutanata, završavamo sa današnjim radom, sa dijelom 9. sjednice Doma naroda PSBiH. O nastavku ove sjednice bit ćete naknadno obaviješteni. Hvala lijepo. Sjednica je prekinula rad u 12.20 sati. KRAJ 12 Prelazimo na 9. sjednicu Doma naroda Parlamentarne skupštine Bosne i Hercegovine. Sa 9. sjednice ostao nam je Prijedlog zakona o imigraciji i azilu BiH. Otvaram raspravu po ovom prijedlogu. Da li su komisije radile? Imamo li izvještaj komisija?
Gospodo predsjedatelji, uvažene kolege zastupnici, poštovani gosti, Po ovom zakonu zasjedala je, kratko prije sjednice Doma, Komisija o pitanjima ljudskih prava i imigracije, izbjeglica i azila i prihvatila četiri amandmana u istovjetnom tekstu koje je donio i Zastupnički dom i mi smatramo da sa ovim amandmanima možemo prihvatiti u cjelosti ovaj zakon.
Gospodine predsjedavajući, kolege poslanici, dame i gospodo, Mi, u suštini, prihvatamo Zakon kako je prošao na Predstavničkom domu. Mislim da bi trebalo da ponovimo ovdje amandman. U članu 1. briše se stav 2., a novi stav glasi: "strancem se u smislu ovog zakona smatraju sve osobe koje nemaju državljanstvo BiH, u skladu sa članom 1., tačka 7. Ustava Bosne i Hercegovine, Zakon o državljanstvu BiH". To je ono što je usaglašeno, s tim što imamo i zaključak koji je jako bitan. Mislim da treba da ga usvojimo skupa sa ovim zakonom. Da Dom naroda PSBiH traži od Savjeta ministara BiH da, u skladu sa članom 7., stav 2.; član 10., stav 6. i član 13. Zakona o imigraciji i azilu BiH, ubrza aktivnost i uđe u proces uspostavljanja posebnog režima ulaska građana SRJ i Republike Hrvatske u BiH, na principima jednakopravnosti građana i naroda.
Hvala lijepa. Riječ ima zamjenik ministra, gospodin Rečica.
Poštovano Predsjedništvo, dame i gospodo, Ja sam zadužen, ispred Vijeća ministara BiH, da dam kratko obrazloženje. Ovaj sam zakon je rađen jako puno i to uz pomoć predstavnika međunarodne 13 zajednice, prvenstveno Vijeća Evrope, ureda OHR-a i UNHCR-a. U potpunosti je u skladu sa zakonskom regulativom koja reguliše ovu oblast u Evropskoj uniji i u skladu je sa konvencijama koje je i BiH prihvatila, posebno Konvencija o ljudskim pravima i Konvencija o izbjeglicama. Dosta dugo je trajalo usaglašavanje, međutim, Vijeće ministara BiH je u potpunosti postiglo konsenzus oko Prijedloga zakona, tako da je onaj prijedlog koji je došao na Parlament, Predstavnički dom i na Dom naroda, ono što je, u stvari, usaglašeno na Vijeću ministara BiH. Mi smo imali na Predstavničkom domu 10-11 amandmana. Međutim, Vijeće ministara BiH je zaključilo da se ti amandmani ne prihvate. Međutim, u raspravi koja je bila na Predstavničkom domu, ipak je djelomično prihvaćen, uz određene izmjene, amandman na način kako ga je pročitao ovdje gospodin Tošić i to je što se tiče Vijeća ministara. Vijeće ministara BiH je prihvatilo takav amandman i znači Zakon je, sam po sebi, Prijedlog zakona uključuje i ovakav amandman kakav je pročitan od gospodina Tošića i kakav je prihvatio Predstavnički dom BiH. U ime Vijeća ministara BiH, molim ovaj visoki dom da prihvati ovaj zakon u formi kako ga je predložilo Vijeće ministara BiH i kako ga je prihvatio Zastupnički dom BiH. Podsjećam još jednom, ovo je jedna od ključnih obaveza BiH na onoj listi prijema u Vijeće Evrope. Zahvaljujem se još jednom.
Hvala lijepo. Ko se dalje javlja za riječ? Ako nema više diskutanata, zatvaram raspravu. Molim da se izjasnimo o Prijedlogu zakona o imigraciji i azilu BiH u identičnom tekstu sa amandmanima koji su usvojeni na Predstavničkom domu, a predloženi Vijeću ministara BiH. Ko je za? Hvala lijepa. Ima li protiv, uzdržanih? Konstatujem da smo jednoglasno usvojili Prijedlog zakona o imigraciji i azilu BiH. Također, ovdje je bio jedan prijedlog zaključka koji je pročitao gospodin Tošić. Otvaram raspravu o prijedlogu zaključka. Ko se javlja za riječ? Ako nema diskutanata, molim da se izjasnimo o prijedlogu zaključka u tekstu kao što je pročitao gospodin Tošić. Ko je za? Hvala lijepa. Konstatujem da smo jednoglasno usvojili prijedlog zaključka u formi kao što je pročitan od strane gospodina Tošića. Time smo završili rad, vezano po dnevnom redu 9. sjednice Doma naroda Parlamentarne skupštine BiH i zatvaram 9. sjednicu Doma naroda Parlamentarne skupštine BiH. Sjednica je završena u 12.15 sati.